‘กสิกร’ย้ำบอนด์กิมจิยังปกติ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

ปลอบผู้ลงทุนอย่าตื่นตระหนก ยูโอบีชี้สถาบันเริ่มชะลอซื้อหุ้น
โพสต์ทูเดย์ — บลจ.กสิกรไทย คาดสถานการณ์คาบสมุทรเกาหลีไม่บานปลายเกิดสงคราม เงินลงทุนบอนด์กิมจิยังอยู่ดี 
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทย มองว่าสถานการณ์คาบสมุทรเกาหลีที่ตึงเครียดขึ้นอีกครั้ง หลังจากเกาหลีใต้ซ้อมรบด้วยการยิงกระสุนจริง รวมถึงการตอบโต้ของเกาหลีเหนือนั้นข่าวการประกาศซ้อมรบของเกาหลีใต้ในปลายสัปดาห์ที่ผ่านมา สืบเนื่องถึงประเด็นการยิงกระสุนจริงจากเกาะยอนเปียง ตลอดทั้งการประกาศตอบโต้ของเกาหลีเหนือ เป็นเหตุให้สถานการณ์บนคาบสมุทรเกาหลีตึงเครียดขึ้นอีกครั้ง และสร้างความกังวลแก่ผู้ลงทุนในกองทุนพันธบัตรเกาหลีมากพอควรนั้น บลจ. กสิกรไทย มองว่าสถานการณ์ดังกล่าวไม่น่าจะลุกลามถึงขั้นสงคราม จึงไม่อยากให้นักลงทุนตื่นตระหนก
“เกาหลีเหนือไม่ได้ประโยชน์อะไรหากจะเกิดสงคราม ส่วนเกาหลีใต้เมื่อวิเคราะห์นโยบายเศรษฐกิจการคลังแล้ว ยิ่งไม่น่าจะกังวล เพราะธนาคารกลางของเกาหลีใต้ยังกังวลเม็ดเงินไหลเข้าประเทศอยู่ ซึ่งหากเกาหลีใต้มีความกังวลด้านความมั่นคงหรือมีความกังวลด้านสงคราม ก็น่าจะดำเนินนโยบายเพื่อสกัดกั้นเงินไหลออกนอกประเทศมากกว่าการออกนโยบายใหม่ๆ เพื่อสกัดกั้นเรื่องเงินเข้าประเทศในระยะสั้นเช่นที่ผ่านมา” นายพัชร กล่าว 
นอกจากนี้ ประชาคมโลกต่างๆ คงไม่ต้องการให้เกิดสงครามขึ้น เพราะหมายถึงความขัดแย้งของประเทศมหาอำนาจทางเศรษฐกิจอย่างจีนและสหรัฐ ซึ่งให้การสนับสนุนประเทศทั้งสองอยู่ จึงค่อนข้างมั่นใจว่าทั้งจีนและสหรัฐให้ความสำคัญกับสันติวิธีและไม่น่าจะปล่อยให้บานปลายจนถึงขั้นสงคราม 
นายพัชร กล่าวว่า สถานการณ์ดังกล่าวส่งผลให้ตลาดหุ้นทั่วทั้งภูมิภาคปรับตัวลงในวันที่ 20 ธ.ค. ในขณะที่ค่าประกันความเสี่ยงในการผิดนัดชำระเงิน (Credit Default Swap : CDS) ของเกาหลีใต้ปรับเพิ่มขึ้นเพียงเล็กน้อย ซึ่งไม่ถึงระดับที่ต้องกังวลและยังไม่มีผลกระทบต่อกองทุนพันธบัตรเกาหลีของบริษัท 
นายพัชร กล่าวว่า ผลกระทบโดยตรงต่อกองทุนพันธบัตรเกาหลีจะเกิดขึ้นต่อเมื่อเกิดสงครามขึ้นจริง ซึ่งอาจส่งผลให้พันธบัตรรัฐบาลเกาหลีใต้ถูกลดอันดับความน่าเชื่อถือจนต่ำกว่า 2 อันดับแรก และ บลจ.จะไม่สามารถถือครองตราสารดังกล่าวไว้เต็มพอร์ตตามกฎสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)หรือธนาคารกลางของเกาหลีใต้เปลี่ยนแปลงนโยบายทางการเงินใหม่ เพื่อดึงเม็ดเงินไว้ในประเทศเพื่อสำรองในภาวะสงคราม ซึ่งอาจเป็นไปในรูปของการชะลอการจ่ายเงินคืนเมื่อพันธบัตรครบอายุ 
ปัจจุบันกองทุนรวมที่ลงทุนพันธบัตรเกาหลีทั้งระบบ 3 แสนล้านบาทอย่างไรก็ตาม บลจ. กสิกรไทย ยังคงมั่นใจว่า จากการวิเคราะห์ปัจจัยแวดล้อมทั้งด้านการเมืองและเศรษฐกิจแล้ว สถานการณ์ความตึงเครียดในคาบสมุทรเกาหลีจะสามารถคลี่คลายไปได้ในที่สุด ซึ่งผู้ลงทุนสามารถคลายความกังวลลงได้” นายพัชร กล่าว
ด้าน บลจ.ยูโอบี (ไทย) ระบุว่าสถิติย้อนหลัง 10 ปี พบว่าการลงทุน เดือน ธ.ค. จะให้อัตราผลตอบแทนที่เป็นบวกเมื่อเทียบจากเดือน พ.ย. แต่คาดว่าการซื้อของนักลงทุนสถาบัน ในสิ้นปีนี้ไม่น่าจะมากนัก เนื่องจากหุ้นปรับตัวขึ้นมาสูงแล้ว และยังกังวลกรณีธนาคารกลางประเทศในแถบเอเชียอาจต้องใช้มาตรการรุนแรงเพื่อป้องกันการไหลเข้าของเงินทุน และปัญหาหนี้ประเทศในแถบยุโรปที่มีแนวโน้มไม่ดี หุ้นไทยอาจจะเผชิญแรงขายระหว่างทางตลอดเดือนนี้
สำหรับกลยุทธ์ลงทุน แนะนำลงทุนมากกว่าตลาดใน 4 กลุ่ม ได้แก่ ธนาคาร วัสดุก่อสร้าง พลังงาน และชิ้นส่วนรถยนต์เนื่องจากมองว่ากลุ่มธนาคารได้รับปัจจัยจากสินเชื่อยังคงขยายตัวอย่างต่อเนื่อง และกำไรส่วนต่างดอกเบี้ยจะปรับตัวดีขึ้นในช่วงวัฎจักรดอกเบี้ยขาขึ้น ส่วนกลุ่มวัสดุก่อสร้าง ได้รับประโยชน์จากการฟื้นตัวของเศรษฐกิจภายในประเทศ รวมถึงการใช้จ่ายจากภาครัฐ กลุ่มพลังงาน ได้รับปัจจัยบวกจาก
ราคาน้ำมันมีแนวโน้มเป็นขาขึ้น ส่วนต่างกำไรของโรงกลั่นและราคาถ่านหินที่คาดว่าจะเพิ่มขึ้นเช่นกัน ส่วนกลุ่มชิ้นส่วนรถยนต์ ยอดขายและยอดการผลิตรถยนต์ยังคงเพิ่มขึ้นต่อเนื่อง และมีการลงทุนเพิ่มเพื่อขยายกำลังการผลิต